  Майя Бывальцева Удмуртиын Йӧл поттон удысэз азинтонъя учкетэз (концепциез) быдэсъян борды басьтӥськизы, ивортэ элькунысь гурт возёсъя но сиён-юонъя министерстволэн пресс-службаез. Тодэ вайытом, ужкагазэз южтолэзьлэн берпуметӥ арняяз Ижкарын ортчем «3 „К“ Большого молока» улосвылкуспо форумын юнматӥзы. Ваньбур поттонын азинлыкез утён, ӟечлыкез, озьы ик асьме вузпоттӥсьёслэн йӧллэсь сиён-юонъёссылэсь вожвылъяськыны луонлыксэс будэтон — та дыре азямы сылӥсь валтӥсь ужпум Ольга Абрамова, Удмуртиысь гурт возёсъя но сиён-юонъя министрлэсь ужзэ быдэсъясьУж ньыль ӧръёсъя мыноз: вылӥ ӟечлыкен йӧллэсь мындалазэ 90 процентозь вуттон, пӧяса лэсьтэм вузъёсты (фальсификатэз) быдтон но йӧлэз но солэсь сиён-юонъёсты сьӧрло келяны луонлыкъёсты паськытатон: йӧл поттон удысын технологиосты умоятон: пудо уллёен валтонъя туала программаосты но пудоез чотан сӧзнэтъёсты пыӵатон, пудо сиёнлэсь ӟечлыксэ умоятон; трос йӧл сётӥсь выжыысь скалъёсты будэтонэн вырись племзаводъёс кылдытон; ужез кун ласянь радъян амалъёсты кутон: лэсьтӥськон, ужан тӥрлыкез но технологиосты выльдон понна коньдон висъян, капчиятэм кредитъёс сётон, ваньбур поттыны кутэм коньдонлэсь люкетсэ берыктон, ляб возёсъёсты тазатон, вытъёсъя капчиятонъёс сётон но мукет. Дунъёс ласянь кылдэм югдурез тупатон понна Удмуртиысь Гурт возёсъя но сиён-юонъя министерство валче ужаны чакла Приволжск федерал округысь со улосвылъёсын, кытын переработкалы йӧлзы уг тырмы. Эскеро эшшо одӥг бадӟым завод усьтыны луонлыкез, отын уй-нуналскын 1 сюрс тоннаозь йӧлэз переработать карозы. Вань воштӥськонъёс кык бадӟым ужпумъёсты быдэстыны луонлык сётозы: со гурт интывылъёсысь мерлык но экономика удысъёсты азинтон но кун ласянь юрттэтлэсь пайдалыксэ будэтон. Коньдэтысь кутэм котькуд манет удысэ 1,5 манетлэсь трос инвестициос вайыны кулэ Ольга Абрамова, Удмуртиысь гурт возёсъя но сиён-юонъя министрлэсь ужзэ быдэсъясьВатсалом, Россиысь гурт возёсъя министрлэн нырысетӥ воштӥсез Джамбулат Хатуов Удмуртилэн араз одӥг миллион тонна йӧл кыскыны пуктэм ужпумез быдэстыны луонлыкез вань шуыса оскемзэ вераз. Тегъёс: Ижкар Удмуртия гуртвозёс йӧл  